Шаџар ел Дур (ар. شجر الدر) позната још и као Исметдин ум Халил (ар. عصمة الدين أم خليل) је била робиња турског или јерменског порекла која је служила на двору султана Ел Салих Наџмудин Ајуба. Издигла се до високе позиције на двору а потом се удала за њега и родила му сина Халила. Наследила је египатски престо 1250. године и на власти била 80 дана, пошто су јој се Мамелуци заклели на верност након смрти њеног мужа Ел Салиха Ајуба. Исте године је абдицирала у корист свог другог мужа Ел Муиза Ајбака ел Туркменија. Одиграла је важну улогу за време Седмог крсташког рата као и током битке за Мансуру.